Ilna iktar minn tliet snin nargumentaw fuq il-ħażna tal-gass għall-power station ġdida li kienet issue ċentrali fl-aħħar elezzjoni ġenerali. Qabel l-elezzjoni l-ħażna kienet proposta li issir fuq l-art. Wara l-elezzjoni nbidlu l-pjani u saret il-proposta għall-ħażna fuq il-baħar. Tajjeb li niftakru li fi tmiem is-snin 90 kien hemm diskussjonijiet dettaljati mat-Taljani tal-AGIP dwar il-kostruzzjoni ta' pipeline tal-gass bejn Gela fi Sqallija u Marsaxlokk . Il-ftehim ma twettaqx għax kieku ilna 20 sena bil-gass u t-tanker ma kienx ikun hemm bżonnu. Il-Gvern ħabbar xi xhur ilu li t-tanker tal-gass sorġut fil-Port ta' Marsaxlokk ser ikun qiegħed hemm temporanjament sakemm ikunu iffinalizzati l-proċeduri kollha neċessarji biex isir il-pipeline tal-gass. Meta kien hemm id-diskussjoni dwar il-power station il-ġdida quddiem il-Bord tal-MEPA xi sentejn ilu konna iddiskutejna f'ċerta dettall id-diffikultajiet li konna qed nantiċipaw dwar dan it-tanker tal-gass. Dawn essenzjalment kienu tnejn. L-ewwel l-impatt tal-maltemp fuq it-tanker innifsu kif ukoll fuq il-vapuri fil-viċinanzi, prinċipalment dawk fil-Port Ħieles imma ukoll l-impatt fuq is-sajjieda. It-tieni dwar il-miżuri ta' sigurtá biex ikunu evitati inċidenti u f'kaz li dawn xorta jseħħu jkunu minimizzati l-konsegwenzi. Fil-ġranet li ġejjin ser ikunu ippubblikati r-rapporti li saru u terġa tiftaħ beraħ id-diskussjoni. Naħseb li kulħadd jieħu pjaċir kieku dawn il-problemi jissolvew. L-istandards ta' sigurtá fl-industrija tal-gass ifissru li dwar issues ta' sigurtá u periklu, r-riskju possibilment ikun minimizzat kif kienu rrappurtaw l-esperti George Papadakis u Roberto Vaccari, kwazi tlett snin ilu. Hemm ukoll il-materja tas-sigurtá marittima li għad irridu naraw x'miżuri effettivi ser jittieħdu. Għax s'issa ftit huwa magħruf sakemm naraw ir-rapporti u naqrawhom sew. Ir-riskji ħadd ma hu ser jeliminhom. Bla dubju hemm kull interess li dawn jonqsu l-iktar possibli. Imma kemm fil-fatt jonqsu għad irridu naraw. Kif wara kollox irridu naraw min ser iħallas il-prezz. U l-prezz, tajjeb li niftakru, ma jitħallasx biss bl-euro. ippubblikat fuq iNews : 17 t'Ottubru 2016